Schurter het nie sy gelyke in bergfietsry | Netwerk24
01 September 2019 15:45
Die bergfietsheld Nino Schurter het Saterdag 'n ongeëwenaarde agtste wêreldtitel in Kanada verower.
Nog ene vir Schurter. Die Switserse bergfietsryer Nino Schurter vier Saterdag sy agtste Wêreldtitel in die veldren-afdeling op die Wêreldbyeenkoms in Mont-Saint-Anne in Kanada. Foto: Getty Images
Dié Switser het sy klas in die veldren-afdeling vir elite-mans onderstreep toe hy die wedren oor sewe rondtes in Mont-Sainte-Anne (in Quebec, Kanada) in een uur, 27 minute en vyf sekondes afgeblits het. Sy landgenoot Mathias Flückiger, wat silwer verower het, was 30 sekondes stadiger. Stéphane Tempier van Frankryk het brons verower.
Suid-Afrika se groot hoop, Alan Hatherly, sal ná dese besef hoeveel werk vir hom voorlê as hy volgende jaar 'n faktor op die Olimpiese Spele in Tokio wil wees. Hatherly het 36ste geëindig en het meer as ses minute ná Schurter die eindstreep gehaal.
In die vroue-afdeling het Pauline Ferrand-Prevot van Frankryk te veel skietgoed vir haar teenstanders gehad en 'n gemaklike sege behaal. Suid-Afrika se Cherie Redecker en Candice Lill het onderskeidelik 36ste en 37ste geëindig en was 'n volle rondte agter Ferrand-Prevot. – Sportredaksie